钦定古今图书集成/明伦汇编/官常典/第525卷 > 赵琎
## 钦定古今图书集成/明伦汇编/官常典/第525卷 > 赵琎

按《元史》本传：琎，云中蔚州人。父昆，仕金为帅府评事。
兄珪以万户守飞狐城。岁庚午，昆卒，珪辇其母如蠡州，留琎于飞狐。琎自幼不羁，闲习武事。癸酉，太祖南
伐，先锋至飞狐城中，不知所为，琎诣县曰：“大兵压境，
不降何待？”众从之。丁丑，太师国王木华黎驻兵桓州，
署为百户，从攻蠡州。金兵闭城拒守，国王裨将石抹
也先战死，王怒，将屠其城，琎泣曰：“母与兄在城中，乞
以一身赎一城之命。”哀恳切至，国王义而许之。从攻
相州，抵其门，死士突出，琎直前击之，流矢中鼻侧。镞
出脑后，拔矢再战，七日破其城。论功授冀州行军都
元帅，佩金虎符。琎让其兄珪，朝廷从之，改授琎军民
总管，稍迁易州达鲁花赤，佩金符。太宗下河南，琎自
易州驰驿，输矢二十馀万，至行在。帝大喜，命权中都
省事。癸巳，赵扬据兴州叛，琎进军平之，迁中山、真定
二路达鲁花赤。中统元年，诏立十道宣慰司，以琎为
顺天宣慰使。至元元年，转淄莱路总管。六年，改太原
路总管。十二年，升燕南道提刑按察使。十四年，迁河
南道。十六年，致仕。明年卒，年八十。皇庆元年，赠仪同
三司、太保、上柱国，追封定国公，谥襄穆。子秉温。